Staatsdiens wag op die kaptein wyl Cyril talmPres. Cyril Ramaphosa. Jiyane/GCIS Die land sit sonder ’n kabinet en die staatsdiens dus sonder politieke leierskap terwyl sy eie swak posisie binne die ANC en die mate van korrupsie in die regerende party pres. Cyril Ramaphosa se vermoë om besluite te neem, kniehalter. Navrae aan ingeligtes in die presidensie het vandag die erkenning gebaar dat daar geen politikus in beheer van of aanspreeklik vir die staatsdiens is solank daar nie ’n kabinet is nie. Die situasie heers reeds sedert Vrydag en het al begin lei tot vrae deur buitelandse beleggers aangaande die mate waarin hulle enigiets wat Ramaphosa kwytraak, volkome ernstig kan opneem as sy magsposisie so gekompromitteer is. Daar is kragtens die Grondwet geen spesifieke tydsbeperking teen wanneer die president die kabinet moet aanstel nie. Daar is egter wel in die Grondwet ’n verpligting op die president om ’n kabinet aan te stel, wat beteken die huidige situasie kan nie onbepaald voortduur nie. Hoewel die land nog nie tevore in sulke onseker vaarwaters gevaar het aangaande die aanstelling van ŉ kabinet nie, is die Grondwet duidelik oor wat moet gebeur. Tans gee die opposisiepartye, waarskynlik uit respek vir die verkiesingsuitslag en Ramaphosa se persoonlike integriteit, ruimte aan hom om sy probleme te oorkom. Maar as puntjie by paaltjie kom en dit blyk dat Ramaphosa onbehoorlik lank talm om ’n kabinet aan te stel soos sy plig is, sal ’n hof moet bepaal wat ’n redelike tyd is vir hom om aan daardie vereiste te voldoen. Intussen, so het die bron in die presidensie by navraag verklaar, is die direkteurs-generaal in beheer van hul departemente en sal die staatsdiens soos gewoonlik bly funksioneer. Hulle sal bedryfsbesluite kan neem. Geen beleidsbesluite sal egter geneem kan word solank daar nie ministers as politieke hoofde in plek is nie – so solank die vakuum voortduur, sit Suid-Afrikaners en kyk hoe dinge uitspeel. In die woorde van die gevierde skrywer Elsa Joubert: Ons wag op die kaptein.